รมว.ต่างประเทศสหรัฐฯ เผยยุทธศาสตร์ใหม่เอาชนะจีน "แบบไม่แตกแยก" 
With the theme of 'invest, align and compete,' the US will 'compete responsibly' with China while stepping up diplomacy to manage differences and work with Beijing
รัฐมนตรีว่าการกระทรวงการต่างประเทศสหรัฐฯ แอนโทนี บลิงเคน ประกาศนโยบายสำคัญว่าด้วยยุทธศาสตร์ของรัฐบาลสหรัฐฯ ในการเอาชนะจีนในการแข่งขันในช่วง 10 ปีข้างหน้า ด้วยการลงทุนในโครงสร้างพื้นฐานทางเศรษฐกิจที่สำคัญ และทำงานร่วมกับชาติพันธมิตรเพื่อเสริมความมั่นคงด้านห่วงโซ่อุปทาน ควบคู่ไปกับการป้องกันวิกฤติต่าง ๆ รัฐมนตรีบลิงเคน กล่าวในวันพฤหัสบดีว่า สหรัฐฯ มิได้พยายาม "แตกแยก" กับจีนในด้านเศรษฐกิจและการค้า สหรัฐฯ จะไม่ทำให้เศรษฐกิจจีนต้องแตกแยกออกจากเศรษฐกิจสหรัฐฯ หรือเศรษฐกิจโลก แต่สหรัฐฯ จะปกป้องกฎหมายระหว่างประเทศเพื่อรักษาไว้ซึ่งสันติภาพและความมั่นคง พร้อมไปกับการทำให้ทั้งสองประเทศอยู่ร่วมกันได้ รมต.ต่างประเทศสหรัฐฯ กล่าวว่า การแข่งขันระหว่างจีนกับสหรัฐฯ นั้น "ไม่ใช่สงครามเย็นยุคใหม่" และไม่ใช่ "การแบ่งแยกโลกออกเป็นสองขั้วที่มีแนวคิดแตกต่างกัน" แต่เป็นการค้ำจุนและฟื้นฟูระเบียบโลกเพื่อปกป้องหลักการสำคัญ และว่า "สหรัฐฯ ยินดีทำการค้าและการลงทุนกับจีน ตราบเท่าที่มีความโปร่งใส ยุติธรรม และมั่นคงปลอดภัย" ทั้งนี้ คำกล่าวของ รมต.บลิงเคน ที่มหาวิทยาลัยจอร์จ วอชิงตัน ในกรุงวอชิงตัน ในวันพฤหัสบดี มุ่งเน้นที่สามหัวข้อหลัก คือ "ลงทุน เข้าร่วม และแข่งขัน" โดยรมต.ต่างประเทศสหรัฐฯ อธิบายความพยายามของสหรัฐฯ ตลอดจนการทำงานร่วมกับชาติพันธมิตรและประเทศคู่ค้าเพื่อรักษาและยกระดับกฎระเบียบระหว่างประเทศ หลังจากที่รัฐบาลประธานาธิบดีโจ ไบเดน ปฏิบัติหน้าที่มาร่วม 16 เดือนแล้ว รมต.บลิงเคน กล่าวถึงยุทธศาสตร์ใหม่ของสหรัฐฯ ในการลงทุนเพื่อเพิ่มความสามารถในการแข่งขันของสหรัฐฯ เอง และดำเนินการไปในแนวทางเดียวกันกับชาติพันธมิตรเพื่อแข่งขันกับจีนในทุกด้าน ทางทำเนียบขาวชี้ว่า กฎหมายปรับปรุงโครงสร้างพื้นฐานทางเศรษฐกิจทั่วประเทศ หรือ Infrastructure Investment and Jobs Act ที่ผ่านรัฐสภาสหรัฐฯ เมื่อปีที่แล้ว จะช่วยกระตุ้นเศรษฐกิจอเมริกา เพิ่มการจ้างงาน ลดแรงกดดันจากอัตราเงินเฟ้อและเพิ่มความเข้มแข็งของห่วงโซ่อุปทานของสหรัฐฯ ได้ แม้กำลังเกิดสงครามในยูเครนจากการรุกรานของรัสเซีย และภัยคุกคามต่อยุโรป แต่รัฐมนตรีต่างประเทศสหรัฐฯ ยืนยันว่า จีนยังคงเป็นความท้าทายอันดับหนึ่งในปัจจุบัน "ซึ่งสร้างความท้าทายมากที่สุดในระยะยาวต่อระเบียบโลก" ในประเด็นที่เกี่ยวกับไต้หวัน รมต.บลิงเคน เน้นย้ำถึงนโยบายของรัฐบาลกรุงวอชิงตันที่ยังคงยึดมั่นใน "นโยบายจีนเดียว" หลังจากที่ประธานาธิบดีไบเดนได้กล่าวไว้ระหว่างการเยือนเอเชียว่า สหรัฐฯ จะแทรกแซงทางทหารเพื่อปกป้องไต้หวันหากจีนใช้กำลังรุกราน ซึ่งต่อมาผู้นำสหรัฐฯ ยืนยันเช่นกันว่า จะไม่มีการเปลี่ยนแปลงในยุทธศาสตร์ของสหรัฐฯ ในส่วนที่เกี่ยวกับไต้หวัน เจ้าหน้าที่ระดับสูงของสหรัฐฯ กล่าวกับผู้สื่อข่าวเมื่อวันพุธว่า สหรัฐฯ ได้เปิดช่องทางการสื่อสารกับจีนขึ้นใหม่ตามที่ปธน.ไบเดน เสนอไว้ เพื่อลดการตีความผิด ๆ ในการสื่อสารระหว่างสองประเทศ และเพื่อหลีกเลี่ยงความขัดแย้งที่อาจเกิดขึ้น อย่างไรก็ตาม ยังไม่มีแผนจัดการประชุมระดับผู้นำระหว่างปธน.ไบเดน กับปธน.สี ในช่วงนี้แต่อย่างใด ทั้งนี้ เมื่อต้นสัปดาห์ จีนและรัสเซียซ้อมลาดตระเวนทางอากาศร่วมกันเหนือทะเลญี่ปุ่น ทะเลจีนตะวันออกและมหาสมุทรแปซิฟิกตะวันตก ซึ่งถือเป็นการซ้อมปฏิบัติการทางทหารครั้งแรกนับตั้งแต่รัสเซียบุกรุกยูเครนเมื่อเดือนกุมภาพันธ์ และเกิดขึ้นในขณะที่ประธานาธิบดีโจ ไบเดน กำลังเยือนเอเชียเพื่อร่วมประชุมจตุภาคีกลุ่ม Quad ที่ผ่านมา จีนปฏิเสธที่จะประณามรัสเซียที่รุกรานยูเครน โดยก่อนที่จะเกิดสงครามในยูเครน ประธานาธิบดีสี จิ้นผิง และประธานาธิบดีวลาดิเมียร์ ปูติน ได้ร่วมประกาศความร่วมมือเชิงยุทธศาสตร์ "แบบไม่มีข้อจำกัด" ระหว่างจีนและรัสเซีย ก่อนหน้านี้มีการคาดกันว่า รมต.บลิงเคน จะหยิบยกประเด็นเรื่องการละเมิดสิทธิมนุษยชนในประเทศจีนขึ้นมาพูดอีกครั้งในการปราศรัยในวันพฤหัสบดี ซึ่งรวมถึงการสังหารล้างเผ่าพันธุ์และการก่ออาชญากรรมต่อชาวอุยกูร์ในมณฑลซินเจียง โดยก่อนหน้านี้มีการเปิดเผยข้อมูลลับที่เรียกว่า 'แฟ้มตำรวจมณฑลซินเจียง' ซึ่งสำนักข่าวบีบีซีระบุว่า "เป็นข้อมูลจากการลอบเจาะล้วงข้อมูลในคอมพิวเตอร์ของตำรวจในซินเจียง" ซึ่งรวมถึงภาพถ่ายหลายพันรูปและเอกสารจำนวนมากที่แสดงให้เห็นว่า รัฐบาลจีนได้มุ่งเป้าไปที่ชาวมุสลิมอุยกูร์สืบเนื่องจากเชื้อชาติและศาสนาของพวกเขา ทั้งนี้ เมื่อปีที่แล้ว ไมค์ พอมเพโอ อดีตรัฐมนตรีต่างประเทศสหรัฐฯ คนก่อน ได้ระบุอย่างเป็นทางการว่า นโยบายของจีนต่อชาวอุยกูร์นั้นเข้าข่ายการสังหารล้างเผ่าพันธุ์และการก่ออาชญากรรมต่อมวลมนุษย์ ซึ่งต่อมา รมต.บลิงเคน ได้ยืนยันสถานะเดิมของจีนในกรณีนี